Sheldean-moordenaar in tronk vermoor | Maroela Media
Sheldean-moordenaar in tronk vermoor
'n Plakkaat met 'n foto van Andrew Jordaan word aan die brand gesteek tydens sy verskyning in die hooggeregshof in Pretoria op 9 Junie 2008. Foto: Jaco Marais/SAPA
Die man wat in 2008 lewenslank tronk toe gestuur is vir die moord op die sewejarige Sheldean Human, is Sondag in die Leeuwkop gevangenis vermoor.
ŉ Woordvoerder van die departement van korrektiewe dienste, Ofentse Morwane , sê Andrew Jordaan is Sondagoggend dood nadat hy deur ŉ medegevangene, Justice Mazuwa, aangerand is. Mazuwa dien 15 jaar tronkstraf uit vir moord en diefstal. Morwane sê besonderhede rondom die aanranding is steeds vaag en dat die departement die saak ondersoek. Hy sê die polisie is ontbied en ŉ saak is aanhangig gemaak teen die ander gevangene.
Jordaan is in Junie 2008 lewenslank tronkstraf opgelê vir die moord op Human. Hy is ook tot ŉ bykomende drie jaar tronkstraf gevonnis vir ontvoering en ŉ verdere tien jaar omdat hy haar probeer verkrag het. Human het op 18 Februarie 2007 vermis geraak nadat sy en ŉ maaitjie saam met Jordaan van ŉ park in die omgewing teruggekeer het na ŉ kommune in Pretoria Tuine. Human se lykie is sowat twee weke later in ŉ stormwaterdrein tussen die varsproduktemark en die Tshwane Universiteit vir Tegnologie (TUT) gevind. Jordaan het haar lyk aan die polisie uitgewys nadat hy deur baasspeurder, brig. Piet Byleveld, ondervra is. Byleveld is by die saak betrek nadat daar koerantuitknipsels van die Leigh Matthews-saak in Jordaan se kamer gevind is. Byleveld het die opspraakwekkende moord op Matthews in 2004 opgelos.
Lyk op Phuket-strand moontlik die van vermiste SA man